Vroue terug in hof oor fetusse in vrieskasDie landdroshof in Port Elizabeth. Foto: Raahil Sain / ANA Die twee vroue wat daarvan beskuldig word dat hulle talle onwettige aborsies uitgevoer en van 25 fetusse ontslae geraak het, sal na verwagting Dinsdag weer in die Port Elizabeth-landdroshof verskyn. Lulama Cabela, ŉ geregistreerde verpleegster, en haar beweerde ontvangsdame, Babalwa Cabela, is in Februarie 2016 in hegtenis geneem en staan tereg op 25 aanklagte van verberging van geboorte. Die vroue is ná hul inhegtenisneming op borgtog van R5 000 elk vrygelaat. Hul inhegtenisneming het gevolg op ŉ polisie-ondersoek na onwettige aborsies in die Nelson Mandelabaai-gebied. Die staat het nie by ŉ vroeëre hofverskyning die vroue se aansoek om borgtog teengestaan nie en het gesê die aanklagte teen hulle is ŉ skedule 1-oortreding. ŉ Verklaring van die ondersoekbeampte in die saak het vroeër onthul hoe hy ŉ kliniek in Port Elizabeth se sakesentrum deursoek het en in ŉ vrieskas op rooi sakke met gevriesde fetusse afgekom het. Hy het ook op medisyne, toerusting en dokumentasie wat met aborsies verband hou, beslag gelê. Die polisie het talle fetusse in die kisvrieskas ontdek, waarvan 25 ten volle ontwikkel was. Die polisie het gesê hulle het ondersoek ingestel nadat hulle klagtes van ŉ hospitaal ontvang het oor pasiënte wat komplikasies ervaar het weens onwettige aborsies. Volgens die klagstaat het Cabela as ŉ geregistreerde verpleegster gewerk by ŉ sentrum waar voor- en nageboortesorg aan ma’s en kinders verskaf is. Die staat beweer Cabela het die sentrum en haar huis gebruik om aborsies op vroue uit te voer. Die saak is vroeër vanjaar uitgestel vir verdere ondersoek.